TukholmaTukholman aamuruuhkassa metrovaunun näkymä on samanlainen kuin muuallakin, kaikki näpräävät kännyköitään.

Nyt tiedän, että vieressä istuva nainen on voinut mitata aamulla lämpötilansa, syöttänyt sen sovellukseen ja että hän saattaa nyt selailla algoritmin antamia tuloksia. Ehkä kännykän ruutu kertoo hänelle, onko tänään vihreä vai punainen päivä.

Ruotsalaiset kolme-nelikymppiset naiset etsivät luonnollisia keinoja kaikkeen: ruokaan, kauneuteen, terveyteen – ja ehkäisyyn. He eivät halua syödä E-koodeja täynnä olevaa ruokaa tai pumpata kroppaansa hormoneja.

Kännykällä liki kaiken tekevien naisten luonnollisuutta suosivaan elämänmenoon Natural Cycles -niminen sovellus sopii täydellisesti. Sen yksinkertaisena ideana on hyödyntää kuukautiskierron niin sanottuja varmoja päiviä.

Tukholmassa pääkonttoriaan pitävän firman nettisivujen mukaan (siirryt toiseen palveluun) sovellus on yhtä varma kuin e-pilleri ja varmempi kuin kondomi. Se toimii parhaiten, jos kuukautiskierto on säännöllinen ja käyttäjä yli 18-vuotias.

Sovellus on saanut ehkäisyvälineenä CE-merkinnän eli se täyttää EU-direktiivien vaatimukset kliinisten kokeiden jälkeen.

Ruotsin lisäksi innostus on levinnyt esimerkiksi Britanniassa, jossa sovelluksen on ladannut kännykkäänsä yli satatuhatta naista.

Ehkäisysovelluksen markkinoinnissa on tietenkin hyödynnetty vallalla olevaa luonnollisuuden trendiä: ei ikäviä sivuvaikutuksia. Nyt sovelluksen kiiltävään pintaan on tullut pieni ryppy.

Pohjoismaiden suurimman sairaalan, Södersjukhusetin naistenklinikalla jututettujen, lähes 700:n aborttia hakeneen naisen joukosta paljastui syksyllä epätoivottuja "kännykkäraskauksia". Ainakin 37 eri ikäistä tukholmalaisnaista oli tullut raskaaksi luotettuaan ehkäisynsä kännykkäsovellukselle.

Joukossa on ilmeisesti alle 18-vuotiaita, joille oman kropan toiminnan seuraaminen voi olla hankalampaa kuin kännykkäsovellusten lataaminen.

Tukholmalaiskätilöt nostivat asiasta metelin (siirryt toiseen palveluun) mediassa ja tekivät epätoivotuista raskauksista ilmoituksen lääkevirastolle, joka tutkii asiaa.

Some tietysti syttyi.

Lääkeviraston selvitykset ja diskuteeraus ovat vielä ihan kesken, mutta somekeskustelijat ovat jo varmoja, että oman terveyden tarkkailu siirtyy Ruotsissakin kännykkään.

Voiko kännykkä siis toimia ehkäisyvälineenä?

Kätilöiden mielestä tämä ei ole ollenkaan varmaa. Luonnollisuutta ja luomua suosivien kolmekymppisten ruotsalaisnaisten elämäntavoissa on nimittäin parantamisen varaa, ainakin ehkäisysovelluksen toimintavarmuuden kannalta.

Sovelluksen algoritmeja sotkee monen kolmekymppisen naisen tavallinen elämä. Se, että he nukkuvat aamulla pitkään, juovat alkoholia ja tekevät epäsäännöllistä työtä.